Gales: il Plaid Cymru al incrès la sô poie
Ai 17 di Otubar a son stâts comunicâts i i risultâts dal prin sondaç su lis intenzions di vôt a nivel galês daspò des elezions pe Assemblee Nazionâl dal 2007. Il scandai al mostre che a nivel galês a vegnin premiâts i doi partîts che cumò a son al guvier in Gales, ven a dî i nazionalitaris dal Plaid Cymru (25,7%) e i Laburiscj (35%), che a mostrin un aument dai consens tor dal 3% rispiet aes ultimis elezions pe Assemblee Nazionâl Galese. Il sondaç, dut câs, al domandave ancje lis intenzions di vôt dai galês par chel che si riferìs al Parlament britanic. Ta chest câs si viôt, invezit, cemût che i Laburiscj a pain lis sieltis politichis de aministrazion Brown (38,7% cuintri dal 42,7% des elezions politichis dal 2005). Pai Liberâi Democratics la situazion e je fintremai piês (13,3% cuintri dal 18,4%). A vuadagnâ, in chest moment, a saressin duncje i Conservadôrs (23,9% cuintri dal 21,4%), ma soredut il Plaid Cymru (18,3% cuintri dal 12,6%). La poie dal Plaid Cymru e je fuarte e e va dilunc a cressi – al à comentât il parlamentâr galês Adam Price – e chest al è dal sigûr il risultât de fiducie che la int e à pal nestri partît daspò dal nestri ingrès tal guvier galês e dal lavôr che o vin fat par une gnove politiche pal Gales.
Font: Plaid Cymru, 17/10/08
fur_Latn fur_Latn cym_Latn